送靜江曾帥
作者：釋善珍
朝代：宋

paragraphs: 嶺西支郡聯荆湖，時危選帥勞廟謨。
公才健如天馬駒，胸中戈甲敵萬夫。
向來持節犯賊區，賊降不用丈二殳。
浮雲散盡明月孤，世間公論何時無。
煌煌丹詔來天衢，陰風策策隨兵符。
大旗十丈車前驅，弓刀武騎前後趨。
我占福星歲在吳，孱虜數盡當磔誅。
籠烽平安羽檄疎，玉帳亦可吟撫鬚。
奏功入覲乘鋒車，峨冠儤直承明廬。
公家事業青史書，公家祖相兄鴻樞。